奉答子華學士安撫江南見寄之作
作者：歐陽修
朝代：宋

paragraphs: 百姓病已久，一言難遽陳。
良醫將治之，必究病所因。
天下久無事，人情貴因循。
優游以爲高，寬縱以爲仁。
今日廢其小，皆謂不足論。
明日壞其大，又云力難振。
旁窺各陰拱，當職自逡巡。
歲月寖隳頹，紀綱遂紛紜。
坦坦萬里疆，蚩蚩九州民。
昔而安且富，今也迫以貧。
疾小不加理，浸淫將徧身。
湯劑乃常藥，未能去深根。
鍼艾有奇功，暫痛勿吟呻。
痛定支體胖，乃知鍼艾神。
猛寬相濟理，古語六經存。
蠹弊革僥倖，濫官絕貪昏。
牧羊而去狼，未爲不仁人。
俊乂沉下位，惡去善乃伸。
賢愚各得職，不治未之聞。
此說乃其要，易知行每艱。
遲疑與果决，利害反掌間。
捨此欲有爲，吾知力徒煩。
家至與戶到，飽饑而衣寒。
三王所不能，豈特今所難。
我昔忝諫列，日常趨紫宸。
聖君堯舜心，閔閔極憂勤。
子華當來時，玉音耳嘗親。
上副明主意，下寬斯人屯。
江南彼一方，巨細到可詢。
諭以上恩德，當冬反陽春。
吾言乃其槩，豈止一方云。